title: Vykonávacie nariadenie Komisie (EÚ) 2019/324 z 25. februára 2019, ktorým sa mení vykonávacie nariadenie (EÚ) č. 540/2011, pokiaľ ide o obdobia schválenia účinných látok bifentrin, karboxín, FEN 560 (nazývaný tiež senovka grécka alebo prášok zo semien senovky gréckej), prachový zvyšok po extrakcii korenia a kremičitan hlinitosodný (Text s významom pre EHP)

text:
                  26.2.2019

                  SK

                  Úradný vestník Európskej únie

                  L 57/1

         VYKONÁVACIE NARIADENIE KOMISIE (EÚ) 2019/324
         z 25. februára 2019,
         ktorým sa mení vykonávacie nariadenie (EÚ) č. 540/2011, pokiaľ ide o obdobia schválenia účinných látok bifentrin, karboxín, FEN 560 (nazývaný tiež senovka grécka alebo prášok zo semien senovky gréckej), prachový zvyšok po extrakcii korenia a kremičitan hlinitosodný
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 17 prvý odsek,
         keďže:

                     (1)

                     V časti A prílohy k vykonávaciemu nariadeniu Komisie (EÚ) č. 540/2011 (2) sa uvádzajú účinné látky, ktoré sa považujú za schválené v zmysle nariadenia (ES) č. 1107/2009. V časti B prílohy k vykonávaciemu nariadeniu (EÚ) č. 540/2011 sa uvádzajú účinné látky schválené podľa nariadenia (ES) č. 1107/2009.

                     (2)

                     Obdobie platnosti schválenia účinnej látky „bifentrin“ bolo vykonávacím nariadením Komisie (EÚ) 2017/195 predĺžené z 31. júla 2019 do 31. júla 2021 (3).

                     (3)

                     Obdobie platnosti schválení účinných látok „prachový zvyšok po extrakcii korenia“ a „kremičitan hlinitosodný“ bolo vykonávacím nariadením (EÚ) 2017/195 predĺžené z 31. augusta 2019 do 31. augusta 2020.

                     (4)

                     Obdobie platnosti schválenia účinnej látky „karboxín“ bolo vykonávacím nariadením Komisie (EÚ) 2018/1266 predĺžené z 31. mája 2021 do 31. mája 2023 (4).

                     (5)

                     Obdobie platnosti schválenia účinnej látky „FEN 560 (nazývaný tiež senovka grécka alebo prášok zo semien senovky gréckej)“ bolo vykonávacím nariadením Komisie (EÚ) 2018/184 predĺžené z 31. októbra 2020 do 31. októbra 2021 (5).

                     (6)

                     Žiadosti o obnovenie schválenia účinných látok bifentrin, karboxín, FEN 560 (nazývaný tiež senovka grécka alebo prášok zo semien senovky gréckej), prachový zvyšok po extrakcii korenia a kremičitan hlinitosodný boli predložené v súlade s článkom 1 vykonávacieho nariadenia Komisie (EÚ) č. 844/2012 (6). V prípade prachového zvyšku po extrakcii korenia a kremičitanu hlinitosodného však nebola predložená žiadna doplňujúca dokumentácia na podporu obnovenia schválenia v súlade s článkom 6 daného nariadenia. V prípade látok bifentrin, karboxín a FEN 560 (nazývaný tiež senovka grécka alebo prášok zo semien senovky gréckej) žiadatelia potvrdili, že už nebudú žiadať o obnovenie schválenia týchto účinných látok.

                     (7)

                     Vzhľadom na účel článku 17 prvého odseku nariadenia (ES) č. 1107/2009 preto predĺženie platnosti schválenia týchto účinných látok stanovené vo vykonávacích nariadeniach (EÚ) 2017/195, (EÚ) 2018/1266 a (EÚ) 2018/184 nie je opodstatnené. Preto je vhodné stanoviť, aby platnosť schválení látok bifentrin, karboxín, FEN 560 (nazývaný tiež senovka grécka alebo prášok zo semien senovky gréckej), prachový zvyšok po extrakcii korenia a kremičitan hlinitosodný skončila k uvedeným dátumom skončenia platnosti bez ich predĺženia.

                     (8)

                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Príloha k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. februára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (3)  Vykonávacie nariadenie Komisie (EÚ) 2017/195 z 3. februára 2017, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia niekoľkých účinných látok uvedených v časti B prílohy k vykonávaciemu nariadeniu (EÚ) č. 686/2012 (program obnovy AIR IV) (Ú. v. EÚ L 31, 4.2.2017, s. 21).

            (4)  Vykonávacie nariadenie Komisie (EÚ) 2018/1266 z 20. septembra 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok 1-dekanol, 6-benzyladenín, síran hlinitý, azadirachtín, bupirimát, karboxín, kletodím, cykloxydím, dazomet, diklofop, ditianón, dodín, fenazachín, fluometurón, flutriafol, hexytiazox, hymexazol, kyselina indolylmaslová, izoxabén, sírové vápno, metaldehyd, paklobutrazol, pencykurón, sintofén, tau-fluvalinát a tebufenozid (Ú. v. EÚ L 238, 21.9.2018, s. 81).

            (5)  Vykonávacie nariadenie Komisie (EÚ) 2018/184 zo 7. februára 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok FEN 560 (známej aj ako senovka grécka alebo prášok zo semien senovky gréckej) a sulfuryl-fluorid (Ú. v. EÚ L 34, 8.2.2018, s. 10).

            (6)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            PRÍLOHA
            Príloha k vykonávaciemu nariadeniu (EÚ) č. 540/2011 sa mení takto:

                        1.

                        Časť A sa mení takto:

                                    a)

                                    v šiestom stĺpci „Schválenie platí do“ riadku 239, prachový zvyšok po extrakcii korenia (PDER – pepper dust extraction residue), sa uvedený dátum nahrádza dátumom „31. augusta 2019“;

                                    b)

                                    v šiestom stĺpci „Schválenie platí do“ riadku 253, kremičitan hlinitosodný, sa uvedený dátum nahrádza dátumom „31. augusta 2019“;

                                    c)

                                    v šiestom stĺpci „Schválenie platí do“ riadku 308, FEN 560 (nazývaný tiež prášok zo semien senovky gréckej), sa uvedený dátum nahrádza dátumom „31. októbra 2020“;

                                    d)

                                    v šiestom stĺpci „Schválenie platí do“ riadku 337, karboxín, sa uvedený dátum nahrádza dátumom „31. mája 2021“.

                        2.

                        V časti B v šiestom stĺpci „Schválenie platí do“ riadku 23, bifentrin, sa uvedený dátum nahrádza dátumom „31. júla 2019“.